amardesh 1 sep 2010  ঢাকা বিশ্ববিদ্যালয়ের টিএসসি এলাকায়  প্রায় ১১ বছর আগে ইংরেজি নববর্ষ উদযাপনের সময় শ্লীলতাহানির শিকার শাওন আক্তার বাঁধনের করা মামলার তিন আসামিকে বেকসুর খালাস দিয়েছেন ঢাকার একটি আদালত।  ২০০০ সালের ওই ঘটনার ১০ বছর আট মাস পর গতকাল দুপুরে ঢাকার মুখ্য মহানগর হাকিম আদালতের বিচারক মেহেদী হাসান তালুকদার রায় ঘোষণা করেন।  খালাসপ্রাপ্তরা হলো ফজলুল হক রাসেল, খান মেজবাউল আলম টুটুল ও চন্দন কুমার ঘোষ ওরফে প্রকাশ। রায় ঘোষণার সময় আসামিরা উপস্থিত ছিলেন। রায়ে বিচারক বলেন, অভিযোগ সন্দেহাতীত প্রমাণ করতে না পারায় আসামিদের খালাস দেয়া হলো।  মামলার  এজাহারে বলা হয়, ১৯৯৯ সালের ৩১ ডিসেম্বর রাতে বাঁধন তার বান্ধবী শীলা রহমান, শীলার স্বামী জিল্লুর রহমান ও তার বন্ধু জাহাঙ্গীর একটি ব্যক্তিগত গাড়িতে টিএসসি এলাকায় ইংরেজি নববর্ষ উদযাপন করতে আসেন। এ সময় খালাস পাওয়া তিনজনসহ আরও ১০-১২ জন তাদের গাড়ি থামিয়ে বাঁধনকে নিয়ে টানাটানি শুরু করে। হামলাকারীরা বাঁধনের শ্লীলতাহানিও করে।  তখন ওই ঘটনাটি বিভিন্ন সংবাদ মাধ্যমে প্রকাশিত হলে সারাদেশে ব্যাপক সমালোচনা হয়। বিষয়টি নিয়ে তখন সংসদেও আলোচনা হয়। এ ঘটনায় ২০০০ সালের ৬ জানুয়ারি বাঁধন বাদী হয়ে রমনা থানায় একটি মামলা করেন।  ২০০০ সালের ১৪ মে মহানগর গোয়েন্দা পুলিশের পরিদর্শক রেজাউল করিম তিনজনকে অভিযুক্ত করে আদালতে অভিযোগপত্র জমা দেন। মোট ২৪ জন সাক্ষীর মধ্যে ১৫ জন আদালতে সাক্ষ্য দিয়েছেন। আসামিপক্ষের আইনজীবী শাহাদাত হোসেন জানান, ১৫ জন আদালতে সাক্ষ্য দিলেও বাঁধন নিজেই সাক্ষ্য দেননি।